ดอลล์แข็งค่า ข้อมูลแรงงานสหรัฐฯสดใสหนุนคาดการณ์เฟดขึ้นดบ.
สกุลเงินดอลลาร์สหรัฐแข็งค่าขึ้นเมื่อเทียบกับสกุลเงินหลักๆ ในการซื้อขายที่ตลาดนิวยอร์กเมื่อคืนนี้ (3 ส.ค.) หลังจากออโตเมติก ดาต้า โพรเซสซิ่ง อิงค์ (ADP) ระบุว่า ภาคเอกชนของสหรัฐมีการจ้างงานเพิ่มขึ้นมากกว่าคาดในเดือนก.ค. ซึ่งข้อมูลดังกล่าวส่งผลให้มีการคาดการณ์ว่าเฟด อาจจะปรับขึ้นอัตราดอกเบี้ยภายในปีนี้
4 ส.ค. 2559

สำนักข่าวอินโฟเควสท์รายงานว่า ค่าเงินดอลลาร์สหรัฐ (3 ส.ค.) แข็งค่าขึ้นเมื่อเทียบเยนที่ระดับ 101.17 เยน จากระดับ 100.79 เยน และเพิ่มขึ้นเมื่อเทียบฟรังก์สวิส ที่ระดับ 0.9736 ฟรังก์ จากระดับ 0.9636 ฟรังก์ ในขณะที่ขยับลงเมื่อเทียบดอลลาร์แคนาดาที่ระดับ 1.3084 ดอลลาร์แคนาดา จากระดับ 1.3089 ดอลลาร์แคนาดา
ส่วนค่าเงินยูโรอ่อนค่าลงเมื่อเทียบดอลลาร์สหรัฐ ที่ระดับ 1.1144 ดอลลาร์สหรัฐ จากระดับ 1.1232 ดอลลาร์สหรัฐ ในขณะที่เงินปอนด์ลดลงแตะระดับ 1.3316 ดอลลาร์สหรัฐ จากระดับ 1.3352 ดอลลาร์สหรัฐ ส่วนเงินดอลลาร์ออสเตรเลียลดลงแตะ 0.7578 ดอลลาร์สหรัฐ จากระดับ 0.7610 ดอลลาร์สหรัฐ
ดอลลาร์สหรัฐแข็งค่าขึ้นขานรับกระแสคาดการณ์เฟดขึ้นดอกเบี้ยในปีนี้ หลังจาก ADP เปิดเผยว่า การจ้างงานของภาคเอกชนสหรัฐประจำเดือนก.ค.เพิ่มขึ้น 179,000 ตำแหน่ง สูงกว่าที่นักวิเคราะห์คาดการณ์ไว้ที่ระดับ 170,000 ตำแหน่ง ขณะเดียวกัน ADP ได้ทบทวนปรับเพิ่มตัวเลขการจ้างงานในเดือนมิ.ย.สู่ระดับ 176,000 ตำแหน่ง จากเดิมที่ระดับ 172,000 ตำแหน่ง
นักลงทุนจับตากระทรวงแรงงานสหรัฐจะเปิดเผยตัวเลขการจ้างงานนอกภาคเกษตรเดือนก.ค. โดยจะเป็นตัวเลขการจ้างงานทั้งภาครับและเอกชน และจะบ่งชี้แนวโน้มการปรับขึ้นอัตราดอกเบี้ยครั้งแรกของธนาคารกลางสหรัฐ (FED) ในปีนี้ ขณะที่ผลการสำรวจนักวิเคราะห์ระบุว่า กระทรวงแรงงานสหรัฐจะรายงานตัวเลขการจ้างงานนอกภาคเกษตรเพิ่มขึ้น 175,000 ตำแหน่งในเดือนก.ค. หลังจากพุ่งขึ้นเกินคาดในเดือนมิ.ย.